Inflasie styg 1ste keer in 3 maande | Netwerk24
Deur Hanlie Stadler 20 Maart 2019 10:15
Statistieke Suid-Afrika het Woensdag die nuutste inflasiesyfer bekend gemaak.
Die inflasiekoers het in Februarie vir die eerste keer in drie maande gestyg, maar net tot 4,1%. In Januarie was inflasie 4%, in Desember 4,5% en in November 5,2%.
Die styging hou inflasie gemaklik laer as die middel van die Reserwebank se teikenband (3% tot 6%), waar die sentrale bank dit wil anker. Die Reserwebank maak volgende Donderdag sy tweemaandelikse besluit oor die rentekoers bekend.
Kerninflasie, wat brandstof, kos en kragtariewe uitsluit, is wel op 4,6% bo die middelpunt, maar het stabiel gebly tussen Januarie en Februarie.
Kospryse was in Februarie gemiddeld 2,3% duurder as ’n jaar gelede, maar was effens goedkoper (-0,1%) as in Januarie.
Vleisliefhebbers betaal nou 1,5% minder vir ’n mandjie vleis as in Januarie, mits hul mandjie ooreenstem met dié van SSA s’n en dus meer hoender- as ander vleis bevat.
Die Reserwebank kyk sowat 18 maande vooruit na inflasie en Februarie se syfers is dus nie wat Lesetja Kganyago, president, laat wakker lê nie, eerder die risiko’s wat voorlê. Daarvan is daar heelwat.
Die Reserwebank het onlangs gewaarsku dat die verhoging in kragtariewe wat aan Eskom toegestaan is, inflasie kan laat opskiet. Dit sal vanaf Julie in die verbruikersprysinflasiesyfers weerspieël word. Brandstofpryse is ook sedert Maart skerp aan die styg, wat inflasie verder sal opdruk.
Meer oor: Statistieke Suid-Afrika | Inflasie
Mediese inflasie: Dis nié jou dokter se skuld nie
Duurder krag kan inflasie, rentekoers opjaag